Dié motors het in 2020 bo die res uitgetroonDie Porsche GT3 RS. Ek het ŉ kortlys saamgestel van voertuie wat in 2020 volgens my bo die res uitgetroon het. Ons het 93 voertuie onder hande gehad en die volgendes het vir my kop en skouers bó die res uitgetroon: Porsche se asemrowende GT3 RS en GT4. Albei voertuie is vir ’n petrolkop kos vir die siel. Porsche sit net die GT-embleem op hul beste produkte. Soos dit nou staan, is daar ŉ GT4, GT3, GT3 RS en GT2 RS – in volgorde van mak tot wild. Die GT2 RS is ŉ turboaangejaagde besetene met 518 kW en ŉ 337 km/h topspoed. Ek het onlangs op die internet bespiegeling gesien oor ŉ GT4 RS en Porsche se splinternuwe GT3. Ek dink nie my hart gaan dit hou nie. Die Ford Tourneo Custom. Foto: Verskaf Die tweede een is ietwat van ŉ verrassing. Ford se opknapping van hul Tourneo Custom is ŉ openbaring. ŉ Bussie wat in sy vorige vorm nie op my radar was nie, is nou heel bo aan my lys. Die handratmodel se ratverhoudings het die Tourneo ŉ uitdaging gemaak om in die verkeer baas te raak. Die 2.2 TDCI-enjins was ook altyd effens pap, maar die nuwe 2.0-turbodiesel met 136 kW en 6-spoed-outo maak die Tourneo ŉ puik reisgenoot. Land Rover se nuwe Defender is fenomenaal. Ons het laat in 2020 ŉ 1 000 km-reistog met Land Rover en Kingsley Holgate aangepak. Die Land Rover Defender. (Foto: Verskaf) ŉ Groot gedeelte van daai kilometers is op grondpaaie aangedurf – en die Defender het hom puik gedra. Vroeg vanjaar kry die Defender nog enjins by in die vorm van hul D300-inlyn-sessilinder-turbodiesel. Ek dink dit sal die beste enjin in die reeks wees. Toyota se Hilux, Fortuner én Prado het almal onlangs nuwe enjins gekry. Die nuwe enjins transformeer dié voertuie. Ons het weer tyd met die Hilux deurgebring en julle sal binnekort daarvan lees. Ons sleep ook die naweek van 5, 6 en 7 Februarie met die opgeknapte Prado. Met al sy uitdagings het 2020 steeds fantastiese rygenot opgelewer. Ons sal binnekort berig oor waarna in 2021 uitgesien kan word.